b'\n_START_ARTICLE_\nYves Tanguy\n_START_PARAGRAPH_\nYves Tanguy, koko nimelt\xc3\xa4\xc3\xa4n Raymond Georges Yves Tanguy (5. tammikuuta 1900 \xe2\x80\x93 15. tammikuuta 1955) oli ranskalais-amerikkalainen taidemaalari._NEWLINE_Tanguy p\xc3\xa4\xc3\xa4tti ryhty\xc3\xa4 taidemaalariksi n\xc3\xa4hty\xc3\xa4\xc3\xa4n Pariisissa Giorgio de Chiricon maalauksia. Tanguyn yst\xc3\xa4v\xc3\xa4 tutustutti h\xc3\xa4net 1924 Andr\xc3\xa9 Bretonin surrealististen taiteilijoiden piiriin. H\xc3\xa4nen ensimm\xc3\xa4inen n\xc3\xa4yttelyns\xc3\xa4 oli Pariisissa 1927. Vuonna 1939 Tanguy muutti sotaa pakoon Yhdysvaltoihin ja asui siell\xc3\xa4 loppuel\xc3\xa4m\xc3\xa4ns\xc3\xa4._NEWLINE_Tanguy kuului surrealisteihin, ja h\xc3\xa4nen maalauksensa olivat yleens\xc3\xa4 eriskummallisten esineiden ja hahmojen kansoittamia autioita unimaisemia. Tanguyn maalaukset ovat suhteellisen ei-esitt\xc3\xa4vi\xc3\xa4 ja pelkistettyj\xc3\xa4. Laajojen abstraktien maisemien v\xc3\xa4riasteikko on melko rajoitettu. Kirkkaampia v\xc3\xa4rej\xc3\xa4 on vain satunnaisina tehosteina ja kontrasteina. Maisemissa on usein erilaisia muotoja, toisinaan kulmikkaita ja lasis\xc3\xa4rm\xc3\xa4m\xc3\xa4isen ter\xc3\xa4vi\xc3\xa4, toisinaan muodot taas ovat melko orgaanisia, kuin kivettyneit\xc3\xa4 ameeboja.'